《陪侍知府待制丈巾山高设窃闻是日赓和去春林》
宋代·苏籀

磴藓梯飚最上头，挈排牺象主觥筹。
从容北海能延客，酣适东风咏倚楼。
献岁顺成当大有，名儒过计与私忧。
仰看凤德翔千仞，总领鸳鸾也狎鸥。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。